**Fakultativni seminar 1: Pamćenje u funkciji razumijevanja priče**

Analiza filma *Pulp Fiction* (red: Quentin Tarantino, 1994) ili *Memento* (red: Christopher Nolan, 2000)

Pamćenje je potrebno kako bismo odgledali filmove te interpretirali i razumjeli ono što vidimo. Različiti sustavi pamćenja se uključuju u razumijevanje pojedinih scena i povezuju te scene u koherentnu priču. Dobre priče imaju kvalitetu putovanja – zaokupe pažnju i mentalno nas prebacuju u svijet filmske naracije. Bilo da gledamo film ili čitamo knjigu, sustavi pamćenja se uključuju kako bi razumjeli priče koje zaokupljuje pažnju. U priči se ne radi samo o onome što se dogodilo, već nam dobre priče pokazuju kako ljude različita iskustva mogu izmijeniti i time omogućuju da zamislimo sebe u sličnoj situaciji ili sličnom izazovu. Sposobnost empatiziranja s likovima u priči, zamišljanja sebe u sličnim situacijama je ključni doprinos pamćenja u boljem razumijevanju filmova koje gledamo (tj., knjiga koje čitamo).

Film pred gledatelja postavlja zahtjeve za obradom informacija na koje posebno utječe struktura filma. Jednostavno strukturirani filmovi s linearnim zapletima, u kojima se radnja kronološki odvija, su i jednostavni za praćenje jer konstantno zahtijevaju malo pažnje. Razumijevanje priče u ovakvim filmovima nije zahtjevno – upoznajemo lik, pred kojim je izazov s kojim se bori, a ishod te borbe se saznaje u epilogu. Filmovi koji izlaze iz ovog okvira obično su složene strukture, uključuju višestruke zaplete, s kronologijom radnje koja se izmjenjuje, vraća i izvrće, i stoga zahtijevaju puno pažnje.

Predloženi filmovi, *Pulp Fiction* i *Memento*, su upravo takvi – nelinearne i nekonvencionalne strukture koja zahtijeva punu pažnju, no uglavnom nisu zbunjujući jer nam režiseri pomažu nudeći znakove za dosjećanje koji iznova zaokupljaju pažnju. Oba filma bi trebalo biti teško slijediti, no to nije tako jer oba zahtijevaju aktivnost sustava pamćenja kako bi se premostilo vrijeme između ideja izrečenih u jednoj sceni filma kojima se onda vraća u nekoj kasnijoj sceni. Usprkos ponavljanjima, ovi filmovi nisu dosadni i ne odaju dojam repetitivne radnje. Učinkovitom upotrebljavajući sustava pamćenja oba filma zadržavaju našu pažnju i složenu priču čine razumljivom.

U ovom je seminaru se osvrnite na sljedeća pitanja:

1. Navedite koji su sustavi pamćenja potrebni za razumijevanje i praćenje radnje filmova te koji segmenti filma (dijalozi, redoslijed događaja, razumijevanje pojedinih scena, povezivanje scena, i sl.) zahtijevaju uključivanje pojedinog sustava pamćenja.
2. Potkrijepite argumentaciju pod 1. pojašnjenjima i primjerima iz filma kojeg ste odabrali i pogledali. Prepoznajte li u odabranom filmu upotrebu još nekih pojava/nalaz iz psihologije pamćenja (npr. upotreba znakova za dosjećanje)?

**Maksimalan broj bodova** za ovaj seminar je **5**. Ocijenjeno će biti prvih 10 izvještaja pristiglih na e-mail: avranic@hrstud.hr

**Format izvještaja:** dužina 2 stranice / font: Times New Roman 12pt / prored: 1.5